ພິທີສະເຫຼີມສະຫຼອງວັນສ້າງຕັ້ງສາຍພົວພັນການທູດ ລາວ-ຫວຽດນາມ ຄົບຮອບ 60 ປີ ແລະ ວັນເຊັນສົນທິສັນຍາມິດຕະພາບ ແລະ ການຮ່ວມມືລາວ-ຫວຽດນາມ ຄົບຮອບ 45 ປີ ຢູ່ແຂວງອັດຕະປື ຈັດຂື້ນ ໃນຕອນເຊົ້າວັນທີ 12 ກັນຍາ 2022 ທີຫໍປະຊຸມໃຫຍ່ຂອງແຂວງ, ໂດຍມີ ທ່ານເລັດ ໄຊຍະພອນ, ເຈົ້າແຂວງອັດຕະປື, ມີທ່ານ ເຢືອງ ວັນ ຈາງ ປະທານສະພາປະຊາຊົນແຂວງກອນຕູມ, ສສ ຫວຽດນາມ,ມີ ທ່ານ ຫງວຽນ ວັນ ຈຸງ ກົງສູນໃຫຍ່ແຫ່ງ ສສ ຫວຽດນາມປະຈໍາພາກໃຕ້ລາວ, ມີບັນດາການນໍາພັກ-ລັດຂອງສອງແຂວງ ອັດຕະປື ແລະກອນຕູມ ,ພ້ອມດ້ວຍສະມາຊິກພັກ-ພະນັກງານລັດຖະກອນ, ທະຫານ, ຕໍາຫຼວດ, ພະນັກງານອາວຸໂສບໍານານ ຕະຫຼອດຮອດບັນດານັກທຸລະກິດ ແລະ ສະມາຄົມຫວຽດນາມປະຈໍາແຂວງອັດຕະປື ເຂົ້າຮ່ວມ.
ໃນພິທີ ທ່ານ ເລັດ ໄຊຍະພອນ ເຈົ້າແຂວງອັດຕະປື ກ່າວວ່າ: ເມື່ອທົບທວນໄລຍະທາງ 60 ປີ ແຫ່ງການສ້າງຕັ້ງສາຍການທູດ ແລະ 45 ປີ ການຈັດຕັ້ງປະຕິບັດບັນດາເນື້ອໃນສົນທິສັນຍາມິດຕະພາບຂອງສອງພັກສອງລັດ ແລະ ປະຊາຊົນສອງປະເທດພວກເຮົາໃນຕະຫຼອດເກືອບສັດຕະວັດຜ່ານມາ, ສອງຊາດລາວ – ຫວຽດນາມ ໄດ້ຮ່ວມສຳພັນກັນຕໍ່ສູ້ ເພື່ອຄວາມເປັນເອກະລາດແຫ່ງຊາດ, ອິດສະຫຼະພາບ ແລະ ສິດເປັນເຈົ້າຕົນເອງ, ເພື່ອປົດປ່ອຍຊາດ ແລະ ທ້ອນໂຮມປະເທດ ເປັນອັນໜຶ່ງອັນດຽວ; ໃນຂະບວນວິວັດແຫ່ງການ ຕໍ່ສູ້ອັນລະອິດລະອ້ຽວຂ້ຽວຂາດ ແລະ ຍືດເຍື້ອຍາວນານນັ້ນ, ໄດ້ຊ່ວຍເຫຼືອກັນຖານສະຫາຍອ້າຍນ້ອງ ບົນຈິດໃຈສາກົນອັນຜ່ອງໃສ ແລະ ເລິກເຊິ່ງໝົດຈິດໝົດໃຈ, ໄດ້ມີຄວາມຮັກແພງເຊື່ອໝັ້ນ ເຊິ່ງກັນ ແລະ ກັນ, ຍອມເສຍສະຫຼະເພື່ອກັນ ແລະ ຮ່ວມເປັນຮ່ວມຕາຍ ໃນຂຸມຄອງສູ້ຮົບຕີສັດຕູໂຕດຽວກັນ; ຢາດເລືອດ ແລະ ນໍ້າເຮື່ອຂອງນັກຮົບປະຕິວັດລາວ ແລະ ຫວຽດນາມ ອ້າຍນ້ອງ ໄດ້ໄຫຼປົນເປເຈືອຈານໃນສະໜາມຮົບ ຈົນນັບບໍ່ຖ້ວນ, ເຊິ່ງແມ່ນບໍ່ເກີດແຫ່ງສາຍພົວພັນມິດຕະພາບອັນຍິ່ງໃຫຍ່, ຄວາມສາມັກຄີພິເສດ ແລະ ການຮ່ວມມືຮອບດ້ານ ທີ່ກາຍເປັນປັດໃຈຕັດສິນຜົນສຳເລັດ ແລະ ໄຊຊະນະຂອງການປະຕິວັດຢູ່ສອງປະເທດຂອງພວກເຮົາ, ເປັນແບບຢ່າງແຫ່ງສາຍພົວພັນທີ່ຫາຍາກ ໃນການພົວພັນສາກົນໃນໂລກ; ເປັນສາຍພົວພັນທີ່ຍິ່ງໃຫຍ່, ເລິກເຊິ່ງ, ດູດດື່ມ ແລະ ເປັນມໍລະດົກລໍ້າຄ່າ ຂອງທັງສອງຊາດ ລາວ – ຫວຽດນາມ.
ທ່ານ ເຢືອງ ວັນ ຈາງ ປະທານສະພາປະຊາຊົນ ແຂວງກອນຕູມ ໄດ້ກ່າວຄໍາປາໄສ ຍົກໃຫ້ເຫັນສາຍພົວພັນຮ່ວມມື ແລະ ຄວາມສາມັກຄີແບບພິເສດ ທີ່ມີມາແຕ່ດົນນານ,ເຊິ່ງແຂວງກອນຕູມມີເສັ້ນຊາຍແດນມິດຕະພາບຕິດຈອດກັບສອງແຂວງ ອັດຕະປື ແລະ ເຊກອງ ຂອງ ສປປ ລາວ, ມີເສັ້ນທາງແຫ່ງຊາດ ເລກທີ 40 ເຊື່ອມຕໍ່ກັບເສັ້ນທາງແຫ່ງຊາດ 18 ເບ ຂອງລາວ ເຊິ່ງຜ່ານດ່ານສາກົນ ເບີ່ອີ – ພູເກືອ; ນອກຈາກນັ້ນ ຍັງມີດ່ານທ້ອງຖິ່ນ ດັກລອັງ – ວັງຕັດ ແລະ ດັກໂບຣ – ດັກບາ. ປະຊາຊົນແຂວງກອນຕູມ ແລະ ປະຊາຊົນສອງແຂວງອັດຕະປື ແລະ ເຊກອງດຳລົງຊີວິດລຽບຕາມຊາຍແດນຂອງສອງປະເທດມີການພົວພັນສະໜິດແໜ້ນທີ່ຍາວນານ, ຢ້ຽມຢາມ ແລະ ໄປມາຫາສູ່ເຊິ່ງກັນ ແລະ ກັນຕະຫຼອດມາ; ມີຄວາມສາມັກຄີຊ່ວຍເຫຼືອເຊິ່ງກັນ ແລະ ກັນ, ຄຽງບ່າຄຽງໄລ່ກັນໃນໄລຍະການຕໍ່ສູ້ຕ້ານສັດຕູຕົວດຽວກັນກໍ່ຄືໄລຍະການປົກປັກຮັກສາ ແລະ ສ້າງສາປະເທດຊາດໃນປະຈຸບັນ. ໂດຍສືບຕໍ່ມູນເຊື້ອດັ່ງກ່າວ, ໃນໄລຍຜ່ານມາ, ແຂວງກອນຕູມ ແລະ ແຂວງອັດຕະປືໄດ້ຈັດຕັ້ງຜັນຂະຫຍາຍການຮ່ວມມືໃນຫຼາຍຂົງເຂດ, ໃນແຕ່ລະຂັ້ນ ແລະ ແຕ່ລະຂົງເຂດ, ເຊິ່ງາດໄດ້ໝາກຜົນເປັນທີ່ໜ້າເພິ່ງພໍໃຈ, ປະກອບສ່ວນສໍາຄັນໃນ ການພັດທະນາເສດຖະກິດ – ສັງຄົມນໍາຜົນປະໂຫຍດອັນແທ້ຈິງມາສູ່ປະຊາຊົນສອງແຂວງອັດຕະປື – ແຂວງກອນຕູມ.
ໃນສະພາບການຂອງໂລກ ແລະ ພາກພື້ນໃນປະຈຸບັນ, ເລີ່ມຈາກສະພາບການຕົວຈິງຂອງແຕ່ລະປະເທດ, ພວກເຮົາປິຕິຊົມຊື່ນຕໍ່ມູນເຊືອຄວາມສາມັກຄີ ແລະ ສາຍພົວພັນພິເສດຂອງສອງປະເທດໃນໄລຍະຜ່ານມາ, ຢືນຢັນປົກປັກຮັກສາ ແລະ ເສີມຂະຫຍາຍມູນເຊື້ອອັນຈົບງາມດັ່ງກ່າວ, ນີ້ແມ່ນຊນສົມບັດອັນລໍ້າຄ່າຂອງສອງຊາດ ຫວຽດນາມ – ລາວ, ພວກເຮົາເພີ່ມທະວີການສຶກສາອົບຮົມໃຫ້ຄົນຮຸ່ນຫຼັງຮັບຮູ້ເຂົ້າໃຈ ແລະ ປົກປັກຮັກສາຕະຫຼອດໄປ.
ຂ່າວ: ວັດທະນາ